Abbati de Chora Eug(enius). Veniens ad nos dilectus filius noster P(ontius) Vizeliacensis abbas contra te nobis conquestus est, quod quandam decimam et parrochialia iura uillae ipsius de Prissiaco per uiolentiam ei abstuleris et iniuste detineas. Questus est etiam quod burgensibus eius G et W. de Vizeliaco pecuniam quam tibi mutuasse dicuntur, eis contra rationem restituere contradicas. Quia igitur omnibus in sua iusticia debitores existimus, per presentia scripta tibi mandamus, quatinus in presentia dilecti filii nostri S(tephani) Riniacensis abbatis super his dilecto filio nostro Vizeliacensi abbati iusticiam facias. Cum ergo ab eodem filio nostro Rigniacensi abbate propter hoc fueris euocatus, eius presentiam adeas et quid exinde inter uos iudicauerit, suscipias et obserues. Dat Signie V Kal. Februarii.